Faerie Glen-moord: Naam van slagoffer bekend gemaakArgieffoto: Kent Williamson Die 47-jarige man van Faerie Glen in die ooste van Pretoria, wat Donderdagaand by sy huis doodgeskiet is toe hy sy gesin teen ŉ groep rowers beskerm het, se naam is bekend gemaak. Kapt. Ilze Jones, polisiewoordvoerder, het aan Maroela Media bevestig die oorledene is Ian Rossouw. Rossouw en sy gesin is Donderdagaan omstreeks 22:30 deur vier gewapende mans in hul huis oorval. Hulle het Rossouw se vrou in die sitkamer oorweldig. Sy het om hulp geroep en Rossouw het haar van die boonste verdieping van die huis te hulp gesnel in ŉ poging om haar en hul kinders te beskerm. Volgens Jones het Rossouw die verdagtes verjaag sonder dat hulle iets kon roof. Een van die verdagtes het twee skote op Rossouw gevuur toe hulle op die vlug geslaan het en hom noodlottig gewond. Hy is buite die huis in die erf dood verklaar. Niemand is nog in verband met die voorval in hegtenis geneem nie, maar die soektog na die verdagtes duur voort. Die polisie ondersoek ŉ saak van moord.